《送关国录守简州》
宋代·员兴宗

生世事忧喜，扰扰合与分。
合即海上鸥，分乃风中云。
分合悬有定，谁能预戚忻。
心空等行脚，得酒且策勋。
念昔求见子，相看每相群。
夤缘再值遇，天南话乡枌。
朝声并屋喧，夜饮竟面醺。
我遇不易振，但知祖皇坟。
君言时作我，神机谢耡耘。
如何日蹙唧，蹙唧向我云。
自来越上吟，五别西山芹。
缅然动中怀，羁心为之焚。
辞殚起后虑，徃勇稽前闻。
归思溢浩浩，江流泛沄沄。
君鞭先我着，我其敢后君。
蜀远谁肯顾，万里乘华勋。
国恩自丘山，彼此当勤勤。
况复坐红日，椒桂来奇芬。
人生行乐尔，妙寄穷天垠。
却写分外虑，太空鼓蝇蚊。
君行不作痴，我将理吾军。
渐营卓锥地，遗书收放纷。
故家通社腊，与子同朝曛。
斯言不自领，请移北山文。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。